— Мы жывем у тэхналагічным грамадстве, шмат чаго змяняецца ў свеце, у тым ліку і ў медыцыне. Псіхатэрапія — адна з тых формаў лячэння, якія хутка развіваюцца. І чаму не карыстацца тым, што служыць здароўю? Даўно вядома, што рост цывілізацыі і тэмпу жыцця выклікае так званыя хваробы цывілізацыі: дыябет, гіпертанію, сардэчную недастатковасць. Многія саматычныя хваробы выкліканыя псіхічнымі праблемамі. У свеце каля 400 мільёнаў чалавек пакутуюць ад навязлівых станаў, 340 мільёнаў перажываюць дэпрэсію, каля 290 мільёнаў маюць псіхічныя праблемы ад злоўжывання алкаголем, а 45 мільёнаў хворыя на шызафрэнію. Псіхатэрапія сёння — гэта неабходнасць, і зусім не для таго, каб добра сябе адчуваць, а каб быць здаровымі. Псіхатэрапіяй карыстаюцца не толькі людзі хворыя і з псіхічнымі адхіленнямі. Мы хочам, каб да нас ставіліся станоўча, хочам развівацца, быць унутрана незалежнымі, добра адчуваць сябе ў грамадстве і ў адносінах з іншымі людзьмі. Мы імкнемся адэкватна ўспрымаць сябе саміх і рэчаіснасць. Такім чынам, псіхатэрапіяй карыстаюцца і здаровыя людзі, каб палепшыць сваё жыццё.